               IL-KUMMISSJONI EWROPEA
            Brussell, 9.3.2018
            COM(2018) 111 final
            2018/0046(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni waqt il-55 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-Organizzazzjoni għall-Ġarr Internazzjonali bil-Ferrovija fir-rigward ta’ ċerti emendi fl-Appendiċi C tal-Konvenzjoni dwar it-Trasport Internazzjonali bil-Ferrovija applikabbli mill-1 ta’ Jannar 2019

               MEMORANDUM TA’ SPJEGAZZJONI

               1.Is-suġġett tal-proposta

               Din il-proposta għandha x’taqsam mad-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat ta’ Esperti dwar it-Trasport ta’ Oġġetti Perikolużi (“il-Kumitat ta’ Esperti tar-RID”) tal-Organizzazzjoni għall-Ġarr Internazzjonali bil-Ferrovija (l-OTIF) li għandu jiltaqa’ fit-30 ta’ Mejju 2018 b’rabta mal-adozzjoni prevista ta’ ċerti emendi fid-dispożizzjonijiet tekniċi u amministrattivi mniżżla fl-Anness tal-Appendiċi C tal-Konvenzjoni dwar it-Trasport Internazzjonali bil-Ferrovija (il-COTIF) li mistennija jiġu deċiżi mill-Kumitat imsemmi.

               2.Il-kuntest tal-proposta

               2.1.Ir-Regolament dwar it-Trasport Internazzjonali ta’ Oġġetti Perikolużi bil-Ferrovija (ir-RID)

               Ir-Regolamenti dwar it-Trasport Internazzjonali ta’ Oġġetti Perikolużi bil-Ferrovija jirregolaw it-trasport internazzjonali ta’ oġġetti perikolużi bil-ferrovija bejn l-Istati Membri tal-OTIF li japplikaw ir-regoli tar-RID (l-Istati Kontraenti tar-RID). L-Unjoni Ewropea hi parti għall-Ftehim
                  1
               , iżda Ċipru u Malta, żewġ Stati Membri tal-UE, mhumiex Stati Kontraenti għall-Ftehim.

               2.2.Il-Kumitat ta’ Esperti tar-RID

               Il-Kumitat ta’ Esperti tar-RID ġie stabbilit permezz tal-COTIF biex jiddeċiedi dwar l-emendi fir-RID. Dan hu magħmul minn rappreżentanti tal-Istati Membri tal-OTIF li japplikaw ir-RID u tal-Unjoni. Kull Stat Membru tal-OTIF għandu vot, u meta punt fl-aġenda jkun jittratta kwistjonijiet ta’ kompetenza esklussiva tal-Unjoni, il-Kummissjoni se tivvota għall-Unjoni
                  2
               .

               Id-dispożizzjonijiet internazzjonali relatati mat-trasport ta’ oġġetti perikolużi huma stabbiliti f’diversi organizzazzjonijiet internazzjonali bħall-OTIF, il-Kummissjoni Ekonomika għall-Ewropa tan-Nazzjonijiet Uniti (UN-ECE) u diversi korpi speċjalizzati tan-Nazzjonijiet Uniti. Billi r-regoli jridu jkunu kompatibbli ma’ xulxin, ġiet żviluppata sistema internazzjonali kumplessa għal koordinazzjoni u armonizzazzjoni bejn l-organizzazzjonijiet involuti f’din il-ħidma. Id-dispożizzjonijiet jiġu adattati wara ċiklu ta’ sentejn.

               Waqt it-tħejjija ta’ dawn l-emendi, saru konsultazzjonijiet ma’ firxa kbira ta’ esperti mis-settur pubbliku u privat.  Meta kienu qed jiġu żviluppati dawn l-emendi, saru dawn il-laqgħat tekniċi li ġejjin:

               –fis-Sottokumitat ta’ Esperti tan-Nazzjonijiet Uniti dwar it-Trasport ta’ Oġġetti Perikolużi, waqt

               (1)is-47 sessjoni tiegħu f’Ġinevra, mit-22 sas-26 ta’ Ġunju 2015,

               (2)it-48 sessjoni tiegħu f’Ġinevra, mit-30 ta’ Novembru sad-9 ta’ Diċembru 2015,

               (3)id-49 sessjoni tiegħu f’Ġinevra, mis-27 ta’ Ġunju sas-7 ta’ Lulju 2016,

               (4)il-50 sessjoni tiegħu f’Ġinevra, mit-28 ta’ Novembru sas-6 ta’ Diċembru 2016,

               –fil-Laqgħa Konġunta tal-Kumitat ta’ Esperti tar-RID tal-OTIF-UNECE u fil-Grupp ta’ Ħidma dwar it-Trasport ta’ Oġġetti Perikolużi, waqt

               (1)is-sessjoni tiegħu tal-ħarifa tal-2016 f’Ġinevra, mid-19 sat-23 ta’ Settembru 2016,

               (2)is-sessjoni tiegħu tar-rebbiegħa tal-2017 f’Bern, mit-13 sas-17 ta’ Marzu 2017,

               (3)is-sessjoni tiegħu tal-ħarifa tal-2017 f’Ġinevra, mid-19 sad-29 ta’ Settembru 2017,

               (4)se ssir Laqgħa Konġunta oħra (is-sessjoni tar-rebbiegħa f’Bern, mit-13 sas-17 ta’ Marzu 2018) li hija mistennija tirrakkomanda aktar emendi applikabbli fl-1 ta’ Jannar 2019,

               –fil-Grupp ta’ Ħidma Permanenti tal-Kumitat ta’ Esperti tar-RID, waqt

               (1)is-seba’ sessjoni tiegħu fi Praga, mit-22 sal-24 ta’ Novembru 2016,

               (2)it-tmien sessjoni tiegħu f’Utrecht, mill-20 sal-24 ta’ Novembru 2017.

               Waqt dawn il-laqgħat, il-Kumitati ta’ Esperti analizzaw u proċessaw il-proposti individwali għall-emendi. Ħafna drabi, l-azzjoni rakkomandata ġiet maqbula b’mod unanimu. Ċerti proposti ġew rakkomandati mill-maġġoranza tal-esperti.

               Il-Kumitat ta’ Esperti tar-RID dwar it-Trasport ta’ Oġġetti Perikolużi se jieħu deċiżjonijiet dwar dawn il-proposti fit-30 ta’ Mejju 2018.

               Meta tlaqqa’ fl-14 ta’ Diċembru 2017, il-Kumitat dwar it-Trasport ta’ Oġġetti Perikolużi, stabbilit bid-Direttiva 2008/68/KE
                  3
               , għamel diskussjoni preliminari dwar il-proposti.

               2.3.Id-Deċiżjoni tal-Kumitat ta’ Esperti tar-RID

               Fit-30 ta’ Mejju 2018, waqt il-55 sessjoni tiegħu, il-Kumitat ta’ Esperti tar-RID għandu jadotta sett ta’ emendi għar-RID relatati mal-adattament tal-Anness tiegħu skont il-progress tekniku u xjentifiku (“id-Deċiżjoni”). Din id-Deċiżjoni għandha l-għan li taġġorna d-dispożizzjonijiet eżistenti dwar l-obbligi tas-sikurezza tal-parteċipanti fejn jidħlu t-trasport ta’ oġġetti perikolużi ppakkjati fi kwantitajiet limitati, il-lista ta’ kontroll għall-mili u t-tbattil tal-vaguni b’tankijiet tal-gass likwifikat, it-twaħħil tal-plakards u d-distanza ta’ protezzjoni, ċerti numri ta’ identifikazzjoni tal-periklu, it-trasport ta’ oġġetti perikolużi ġo bagalji tal-idejn jew ġo bagalji rreġistrati, eċċ.

               L-att previst se jkun vinkolanti legalment fuq il-partijiet għall-Ftehim mill-1 ta’ Jannar 2019.

               3.Il-pożizzjoni li trid tittieħed f’isem l-Unjoni

               L-Unjoni Ewropea ngħaqdet mal-COTIF f’Lulju tal-2011 bid-Deċiżjoni tal-Kunsill 2013/103/UE
                  4
               . Il-COTIF hu ftehim imħallat li għalih l-Unjoni u l-maġġoranza tal-Istati Membri huma Partijiet Kontraenti. L-Anness III ta’ dik id-Deċiżjoni jistabbilixxi l-arranġamenti interni għall-Kunsill, għall-Istati Membri u għall-Kummissjoni waqt proċedimenti skont l-OTIF. Fejn jidħlu kwistjonijiet ta’ kompetenza esklussiva tal-Unjoni, l-Unjoni tivvota bl-għadd tal-voti tal-Istati Membri kollha li huma membri tal-COTIF.

               Barra minn hekk, l-Artikolu 38 tal-COTIF jistabbilixxi li għall-finijiet tal-eżerċizzju tad-dritt tal-vot u tad-dritt għal oġġezzjoni stipulati fl-Artikolu 35§2 u 35§4, l-organizzazzjoni reġjonali, b’mod partikolari l-Unjoni Ewropea, għandu jkollha għadd ta’ voti daqs l-għadd tal-voti tal-membri tagħha li huma wkoll Stati Membri tal-Organizzazzjoni.

               Kif imsemmi hawn fuq, hemm 26 Stat Membru tal-Unjoni li huma membri tal-COTIF. Bħalissa hemm 45 Stat Kontraenti tar-RID u 50 Stat Membru tal-OTIF.

               Mill-1 ta’ Jannar 1997, l-Unjoni applikat id-dispożizzjonijiet tar-RID għat-trasport kollu fit-territorju tal-Unjoni, inizjalment skont id-Direttiva tal-Kunsill 96/49/KE
                  5
               . Fl-2008, id-Direttiva 96/49/KE nbidlet bid-Direttiva 2008/68/KE li ssegwi l-objettivi tal-predeċessur tagħha.

               L-Artikolu 4 tad-Direttiva 2008/68/KE, rigward il-pajjiżi terzi jistabbilixxi li “it-trasport ta’ oġġetti perikolużi bejn l-Istati Membri u pajjiżi terzi għandu jiġi awtorizzat kemm-il darba jkun konformi mar-rekwiżiti tal-ADR, l-RID jew l-ADN, ħlief jekk ikun indikat mod ieħor fl-Annessi.” Barra minn hekk, il-Premessa 12 tad-Direttiva tistabbilixxi li “Huwa meħtieġ li jkun permess l-użu ta’ mezzi ta’ trasport reġistrati f’pajjiżi terzi għat-trasport internazzjonali ta’ oġġetti perikolużi fit-territorji tal-Istati Membri, suġġett għall-konformità mad-dispożizzjonijiet rilevanti tal-ADR, l-RID jew l-ADN u ta’ din id-Direttiva.” Għalhekk, il-kwistjoni tal-emendi fir-RID imsemmija hawn fuq hi għalkollox fil-kompetenza esklussiva tal-Unjoni.

               Għaldaqstant, skont l-Artikolu 35 tal-COTIF, ladarba l-Kumitat ta’ Esperti tar-RID jiddeċiedi, l-emendi għandhom jidħlu fis-seħħ għall-Partijiet Kontraenti kollha fl-ewwel jum tas-sitt xahar wara dak li matulu s-Segretarju Ġenerali jkun innotifika dwarhom lill-Partijiet Kontraenti. Parti Kontraenti tista’ tifformola oġġezzjoni fi żmien erba’ xhur mid-data tan-notifika. F’każ ta’ oġġezzjoni minn kwart tal-Partijiet Kontraenti, l-emenda ma għandhiex tidħol fis-seħħ.

               Sakemm ma jitqajmux għadd biżżejjed ta’ oġġezzjonijiet mill-Partijiet, l-emendi kkonċernati skont din il-proposta huma mistennija jidħlu fis-seħħ fl-1 ta’ Jannar 2019 u jkunu vinkolanti għall-Unjoni u għall-Istati Membri, u b’hekk isiru parti integrali mill-acquis tal-Unjoni.

               Fl-Artikolu 1, l-abbozz tal-proposta jipprevedi lista dettaljata tal-emendi previsti, u jispeċifika liema emendi jistgħu jiġu aċċettati mill-Unjoni. L-emendi previsti huma meqjusa xierqa għat-trasport sikur ta’ oġġetti perikolużi b’mod kosteffettiv, meta jiġi kkunsidrat il-progress teknoloġiku, u għalhekk jistgħu jiġu appoġġati.

               4.Il-bażi ġuridika

               4.1.Il-bażi ġuridika proċedurali

               4.1.1.Il-prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li għandhom effetti legali meta jiġu applikati r-regoli tad-dritt internazzjonali li jirregola l-korp (“is-sede”) inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  6
               .

               4.1.2.L-applikazzjoni għall-każ preżenti

               Il-Kumitat ta’ Esperti tar-RID hu korp imwaqqaf bi ftehim, jiġifieri l-Konvenzjoni dwar it-Trasport Internazzjonali bil-Ferrovija (il-COTIF).

               Id-Deċiżjoni, li l-Kumitat ta’ Esperti tar-RID hu mitlub jadotta, tikkostitwixxi att b’effetti legali. Id-Deċiżjoni se tkun vinkolanti skont id-dritt internazzjonali b’konformità mal-Artikolu 6 għar-Regolamenti dwar it-Trasport Internazzjonali ta’ Oġġetti Perikolużi bil-Ferrovija (ir-RID). Barra minn hekk, l-Artikolu 1 tad-Direttiva 2008/68/KE jipprevedi li l-Anness tar-RID għandu japplika għat-trasport ta’ oġġetti perikolużi bil-ferrovija fi ħdan l-Istati Membri jew bejniethom, għajr dawk l-Istati Membri li ma għandhomx sistema ferrovjarja.  Fl-aħħar nett, l-Artikolu 4 tad-Direttiva 2008/68/KE, rigward il-pajjiżi terzi jistabbilixxi li “it-trasport ta’ oġġetti perikolużi bejn l-Istati Membri u pajjiżi terzi għandu jiġi awtorizzat kemm-il darba jkun konformi mar-rekwiżiti tal-ADR, l-RID jew l-ADN, ħlief jekk ikun indikat mod ieħor fl-Annessi.”

               Id-Deċiżjoni ma tissupplimentax jew ma temendax il-qafas istituzzjonali tal-Ftehim. Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Il-bażi ġuridika sostantiva

               4.2.1.Il-prinċipji

               L-għan u l-kontenut ewlenin tad-Deċiżjoni għandhom x’jaqsmu mat-trasport ta’ oġġetti perikolużi bil-ferrovija. Għalhekk, il-bażi ġuridika sostantiva tad-Deċiżjoni proposta hija l-Artikolu 91 tat-TFUE.

               4.3.Konklużjoni

               Il-bażi ġuridika tad-Deċiżjoni proposta jenħtieġ tkun l-Artikolu 91 tat-TFUE, flimkien mal-Artikolu 218(9) tat-TFUE.

               5.Il-pubblikazzjoni tal-att previst

               Peress li d-Deċiżjoni tal-Kumitat ta’ Esperti tar-RID se temenda l-Anness tar-RID, jixraq li l-informazzjoni dwar l-eżitu tal-laqgħa tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha.

               L-emendi fir-RID, sal-punt li jsiru vinkolanti għall-Unjoni, għandhom bżonn jiddaħħlu fid-Direttiva 2008/68/KE dwar it-trasport intern ta’ oġġetti perikolużi, li tapplika regoli uniformi skont il-COTIF u l-UNECE għat-trasport ta’ oġġetti perikolużi bit-triq, bil-ferrovija jew bil-passaġġi fuq l-ilma intern fi ħdan l-Istati Membri jew bejniethom. Għal dan il-għan, il-Kummissjoni ngħatat is-setgħa li tadotta l-Anness II, it-Taqsima II.1 tad-Direttiva 2008/68/KE skont il-progress xjentifiku u tekniku.

               2018/0046 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni waqt il-55 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-Organizzazzjoni għall-Ġarr Internazzjonali bil-Ferrovija fir-rigward ta’ ċerti emendi fl-Appendiċi C tal-Konvenzjoni dwar it-Trasport Internazzjonali bil-Ferrovija applikabbli mill-1 ta’ Jannar 2019

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni ngħaqdet mal-Konvenzjoni dwar it-Trasport Internazzjonali bil-Ferrovija tad-9 ta’ Mejju 1980, kif emendata bil-Protokoll ta’ Vilnius tat-3 ta’ Ġunju 1999 (“il-COTIF”), permezz tad-Deċiżjoni tal-Kunsill 2013/103/UE
                  7
               .

               (2)L-Istati Membri kollha, għajr Ċipru u Malta, huma Stati Membri tal-COTIF u japplikawha.

               (3)Skont l-Artikolu 13(1)(d) u l-Artikolu 33(5) tal-COTIF, il-Kumitat ta’ Esperti dwar it-Trasport ta’ Oġġetti Perikolużi (“il-Kumitat ta’ Esperti tar-RID”) tal-Organizzazzjoni għall-Ġarr Internazzjonali bil-Ferrovija (l-OTIF) jista’ jemenda l-Anness tal-Appendiċi C tal-COTIF, ir-Regolamenti dwar it-Trasport Internazzjonali ta’ Oġġetti Perikolużi bil-Ferrovija (“ir-RID”).

               (4)Id-Direttiva 2008/68/KE tal-Parlament Ewropew u tal-Kunsill
                  8
                tistabbilixxi rekwiżiti għat-trasport ta’ oġġetti perikolużi bit-triq, bil-ferrovija jew bil-passaġġi fuq l-ilmijiet interni fi ħdan l-Istati Membri jew bejniethom, billi tirreferi għar-RID.

               (5)Biex jadatta l-Anness tar-RID skont il-progress tekniku u xjentifiku, hu importanti li l-Kumitat ta’ Esperti tar-RID jadotta emendi dwar l-istandards tekniċi jew preskrizzjonijiet tekniċi uniformi.  Jiġifieri, biex ikun żgurat it-trasport effiċjenti u sikur ta’ oġġetti perikolużi filwaqt li jitqies il-progress xjentifiku u tekniku fis-settur u l-iżvilupp ta’ sustanzi u oġġetti ġodda li jistgħu joħolqu periklu matul it-trasport tagħhom.

               (6)Fit-30 ta’ Mejju 2018, waqt il-55 sessjoni tiegħu, il-Kumitat ta’ Esperti tar-RID għandu jadotta deċiżjoni dwar l-emendi fir-RID.

               (7)Jixraq li tiġi stabbilita l-pożizzjoni li trid tittieħed f’isem l-Unjoni fil-Kumitat ta’ Esperti tar-RID għax id-deċiżjoni li jadotta dak il-Kumitat se tkun vinkolanti għall-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni waqt il-55 sessjoni tal-Kumitat ta’ Esperti tar-RID fil-qafas tal-Konvenzjoni dwar it-Trasport Internazzjonali bil-Ferrovija tad-9 ta’ Mejju 1980, kif emendata bil-Protokoll ta’ Vilnius tat-3 ta’ Ġunju 1999, hi stabbilita fl-Anness ta’ din id-Deċiżjoni.

               Ir-rappreżentanti tal-Unjoni fil-Kumitat ta’ Esperti tar-RID jistgħu jaqblu fuq bidliet minuri fid-dokumenti msemmija fl-Anness, mingħajr deċiżjoni ulterjuri tal-Kunsill.

               Artikolu 2

               Wara l-adozzjoni, f’Il-Ġurnal Uffiċjali tal-Unjoni Ewropea għandha tiġi ppubblikata referenza għad-Deċiżjoni tal-Kumitat ta’ Esperti tar-RID.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (2)

                        Il-punt 3.1 tal-Anness III tad-Deċiżjoni tal-Kunsill 2013/103/UE.

                     (3)

                        Id-Direttiva 2008/68/KE tal-Parlament Ewropew u tal-Kunsill tal-24 ta’ Settembru 2008 dwar it-trasport intern ta’ oġġetti perikolużi (ĠU L 260, 30.9.2008, p. 13).

                     (4)

                        ĠU L 51, 23.2.2013, p. 1.

                     (5)

                        Id-Direttiva tal-Kunsill 96/49/KE tat-23 ta’ Lulju 1996 dwar l-approssimazzjoni tal-liġijiet tal-Istati Membri fir-rigward tat-trasport ta’ merkanzija perikoluża bil-ferrovija (ĠU L 235, 17.9.1996, p. 25).

                     (6)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (7)

                        Id-Deċiżjoni tal-Kunsill tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (8)

                        Id-Direttiva 2008/68/KE tal-Parlament Ewropew u tal-Kunsill tal-24 ta’ Settembru 2008 dwar it-trasport intern ta’ oġġetti perikolużi (ĠU L 260, 30.9.2008, p. 13).

    ---documentbreak---

               IL-KUMMISSJONI EWROPEA
            Brussell,9.3.2018
            COM(2018) 111 final
            ANNESS
            ta’ [...]
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni waqt il-55 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-Organizzazzjoni għall-Ġarr Internazzjonali bil-Ferrovija fir-rigward ta’ ċerti emendi fl-Appendiċi C tal-Konvenzjoni dwar it-Trasport Internazzjonali bil-Ferrovija applikabbli mill-1 ta’ Jannar 2019

               ANNESS

                        Proposta

                        Dokument ta’ referenza

                        Il-kwistjoni

                        Kummenti

                        Il-pożizzjoni tal-Unjoni

                        1

                        OTIF/RID/CE/GTP/2017/1

                        In-numru ta’ identifikazzjoni tal-periklu għan-numri tal-UN 3166 u 3171

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi.

                        2

                        OTIF/RID/CE/GTP/2017/3

                        It-trasport ta’ oġġetti perikolużi ġo bagalji tal-idejn jew ġo bagalji rreġistrati

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emenda.

                        3

                        OTIF/RID/CE/GTP/2017/5

                        Il-102 sessjoni tal-WP.15 (Ġinevra, 8-12 Mejju 2017)

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi kif riveduti fil-Grupp ta’ Ħidma Permanenti.

                        4

                        OTIF/RID/CE/GTP/2017/7/Rev.1

                        Abbozz ta’ lista ta’ korrezzjonijiet Nru 2 fl-edizzjoni tar-RID tal-2017

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi kif riveduti fil-Grupp ta’ Ħidma Permanenti.

                        5

                        OTIF/RID/CE/GTP/2017/8

                        Il-grupp ta’ ħidma informali dwar listi ta’ kontroll għall-mili u t-tbattil tal-vaguni b’tankijiet tal-gass likwifikat (Firenze, 11-13 ta’ Lulju 2017)

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi kif riveduti fil-Grupp ta’ Ħidma Permanenti.

                        6

                        OTIF/RID/CE/GTP/2017/15

                        Testi konsolidati adottati mil-Laqgħa Konġunta tal-2016 u tal-2017 u mill-Grupp ta’ Ħidma Permanenti tal-Kumitat ta’ Esperti tar-RID f’Novembru 2016

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi kif riveduti fil-Grupp ta’ Ħidma Permanenti.

                        7

                        Idem

                        Emendi pendenti li jeħtieġu aktar eżaminazzjoni mill-Grupp ta’ Ħidma Permanenti

                        —

                        —

                        8

                        Idem

                        Dawk li qed jappellaw għal fehma komuni mil-Laqgħa Konġunta tal-UNECE-OTIF

                        Jeħtieġ li jiġi ffaċilitat trasport intermodali effiċjenti.

                        Qbil mal-emendi rakkomandati mil-Laqgħa Konġunta.

                        9

                        OTIF/RID/CE/GTP/2017/INF.8

                        Inċiżi duplikati f’4.3.3.5.

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi kif riveduti fil-Grupp ta’ Ħidma Permanenti.

                        10

                        OTIF/RID/CE/GTP/2017/INF.10

                        Dispożizzjonijiet tranżizzjonali

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi kif riveduti fil-Grupp ta’ Ħidma Permanenti.

                        11

                        OTIF/RID/CE/GTP/2017/INF.12

                        Proposta għal emenda fi 2.1.3.5.5 fid-dokument OTIF/RID/CE/GTP/2017/15

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi kif riveduti fil-Grupp ta’ Ħidma Permanenti.

                        12

                        OTIF/RID/CE/GTP/2017/INF.16

                        Il-103 sessjoni tal-WP.15 (Ġinevra, 6-10 Novembru 2017)

                        Kunsens tekniku fil-Grupp ta’ Ħidma Permanenti tal-OTIF biex jiġi adottat test kif emendat.

                        Qbil mal-emendi kif riveduti fil-Grupp ta’ Ħidma Permanenti.